Мурад нэхъыщхьэр
«Зыуэ щыт Урысейм и ЩIэблэщIэ гвардие» (МГЕР) урысейпсо жылагъуэ зэгухьэныгъэм КъБР-м щиIэ къудамэм, Прохладнэ къалэ округымкIэ и IуэхущIапIэмрэ щIыпIэ волонтер зэщIэхъееныгъэм хэтхэмрэ бадзэуэгъуэм и 20-м Прохладнэ къалэм дэт сабий унэ-интернатым псапэ Iуэху щрагъэкIуэкIащ.
Прохладнэ къалэм дэт сабий унэ-интернатым щеджэ ныбжьыщIэ гуп.
ЩIыналъэ штабым и унафэщI Назрэн Беслъэн къызэрыджиIамкIэ, акцэр ирагъэкIуэкIащ «Зыуэ щыт Урысейм и ЩIэблэщIэ гвардие» урысейпсо жылагъуэ зэгухьэныгъэм и федеральнэ программэм ипкъ иткIэ. Мурад нэхъыщхьэр сабий унэхэм я гугъуехьхэм, ныбжьыщIэ ныкъуэдыкъуэхэм хуаIэ щытыкIэм, апхуэдэуи псапащIэ Iуэхум гу лъегъэтэнырщ, абы жылагъуэр къыхэшэнырщ.
Налшык и лIыкIуэхэмрэ Прохладнэ къалэм и гупымрэ интернатым гуапэу щрагъэблэгъащ. ХьэщIэхэр я Iуэху зыIутым, сабийхэм я псэукIэм щыгъуазэ хуащIащ. КъызэгъэпэщакIуэхэм интернатым и гъэсэнхэм IэфIыкIэхэмрэ спорт хьэпшыпхэмрэ, лэжьакIуэхэм — нэхъ цIыкIу дыдэхэм ерыскъы IэфI хуагъэхьэзырынымкIэ къагъэсэбэпыну блендерхэр иратащ.
Къалэм и активистхэм интернатым и джэгупIэ утыкур зыхуей хуагъэзащ, щхьэгъубжэхэр ятхьэщIщ, пщIантIэр зэщIагъэкъабзэри, сабийхэм я нэгу зрагъэужьу щIадзащ. Утыкум интернатым и гъэсэн куэд къихьат — нэхъ цIыкIу дыдэхэри, илъэс 20 хъуа щIалэхэри, хъыджэбзхэри. Абыхэм ягъуэта дэрэжэгъуэм, я нэгум кърих гуфIэгъуэм гу лъумытэнкIэ Iэмал иIэтэкъым. «Интернатым и гъэсэнхэр — зи узыншагъэм сэкъат иIэ сабийхэри ныбжьыщIэхэри сыт щыгъуи гулъытэ хуэныкъуэщ. Абыхэм я деж гъащIэр щызыхэпщIэфынущ. Ахэр гу къабзэщ, хьэлэлщ. Абыхэм ящIэ псэукIэ, зым адрейм пщIэ хуещI», — жеIэ псапащIэ Iуэхум хэтахэм ящыщ Олег.
ПсапащIэ Iуэхум и къызэгъэпэщакIуэхэр интернатым къыщыдэкIыжым къафIекIуа нэпсхэр ерагъкIэ зэтраIыгъэрт. Абыхэм ящыщ Аидэ къызэрыхигъэщащи, апхуэдэ сабийхэр насыпыр зыхащIэн папщIэ зы мащIэщ зыхуэныкъуэр — хуабагъэрэ гулъытэрэ.
Апхуэдэ сабийхэм гъащIэм нэгъуэщIынэкIэ урагъэплъ. ПсапащIэ Iуэхур ирагъэкIуэкIащ нэщI мазэ лъапIэми, абы и унэтIакIуэхэм фIы къахудэкIуэмэ, гуапэщ. Сыт щыгъуи зэрыжаIэщи, мылъкур уэсэпсщ, нэхъыщхьэр уи гумрэ уи псэмрэ зэIухауэ, цIыхум зыщIэбгъэкъуэфу, зы мащIэ нэхъ мыхъуми IэфIыгъэрэ хуабагъэкIэ ухуэупсэфу, цIыхугъэ пхэлъу упсэунырщ.
Дыгулыбгъу Жантинэ.
